All Black-stryd teen Kangaroos dalk van baan | Netwerk24
09 Julie 2020 19:15
Mark Robinson, NZR se uitvoerende hoof, sê hulle wag nog vir terugvoer uit Australië.
Die Kiwi's is desperaat vir bykomende inkomste nadat die Covid-19-pandemie sy geldsake vanjaar erg geraak het.
NZR het in Junie gesê hy sal die voorstel ondersoek en oorweeg.
Dié idee het die Australiese media egter grotendeels koud gelaat en die Nasionale Rugbyliga (NRL) is gekritiseer omdat hy met die foefie vorendag gekom het.
"Ons werk nie aktief hieraan nie. Die bal is heeltemal in die NRL se hande," het Robinson Donderdag op 'n aanlyn nuuskonferensie gesê.
"Hulle mag dalk koue voete gekry het, maar ons is nie daaroor bekommerd nie."
NZR het in April ook die toekoms van die spel in heroënskou geneem en 'n konsepverslag wat sedertdien op die lappe gekom het, het 'n debat ontketen oor die toekoms van Superrugby en die beheerliggaam Sanzaar.
Daar word bespiegel dat Nieu-Seelandse rugbybase verdeeld is oor die plan van 'n trans-Tasmaanse kompetisie (tussen spanne van Nieu-Seeland en Australië), wat die Superreeks kan vervang.
"Die verslag word eers volgende week aan die raad voorgelê. Om te sê daar is tweespalt oor iets wat nog nie eens bespreek is nie, is nonsens," sê Robinson.
Hy het verseker NZR is ten volle verbind tot die Sanzaar-vennootskap tussen Nieu-Seeland, Australië, Suid-Afrika en Argentinië.
Sanzaar oorweeg verskeie moontlikhede om vanjaar se Rugbykampioenskap moontlik te maak, insluitende 'n "borrel" in Australië of Nieu-Seeland.
"Ons is heeltemal bereid om die gasheer te wees, maar ek moet benadruk dat daar nog baie moet gebeur en dat dit alles sal afhang van die regering se goedkeuring.
"Daar is nog baie water wat in die see moet loop, maar ons sal graag aan die toernooi wil deelneem later vanjaar, sou dit moontlik wees." – Reuters